Jaanuar 2009

**Jaanuar [[2009]]**, kroonika

2009. aasta jaanuar algas neljapäeval ja lõppes 31 ööpäeva pärast laupäeval.

## [[1. jaanuar]]
* Šveitsi liidupresidendiks sai Hans-Rudolf Merz.
* Tšehhi võttis Prantsusmaalt üle Euroopa Liidu eesistujariigi kohustused.
* Operatsioon Sulatina:
** New Yorgis toimunud ÜRO Julgeolekunõukogu istungil ei jõutud kokkuleppele araabia maade esitatud Gaza sektoris relvarahu nõudva resolutsiooni eelnõu suhtes, sest sellest olid välja jäetud Ḩamāsi raketirünnakud.
** Iisraeli õhurünnakus Gaza sektorile hukkus üks Palestiina äärmusrühmituse Ḩamās liidreid Nizār Rayān.
* Vene-Ukraina gaasitüli:
** Venemaa gaasikompanii Gazprom teatas, et katkestas kell 9 Eesti aja järgi täielikult kõik gaasitarned Ukrainale, põhjendades seda Ukraina võlgnevusega.
** Euroopa Liidu eesistujariik Tšehhi kutsus Venemaad ja Ukrainat jätkama läbirääkimisi gaasilepete üle.
* Hiina ja Vietnam lõpetasid omavahelise 1350 km pikkuse maismaapiiri mahamärkimise.
* Kreeka võttis Soomelt üle Euroopa Julgeoleku- ja Koostööorganisatsiooni (OSCE) eesistujariigi kohustused.
* Soomes läbi viidud haldusreformi tulemusel moodustati senise 415 asemele 348 valda.
* Euroopa kultuuripealinnadeks 2009 said Leedu pealinn Vilnius ja Austria linn Linz.
* Slovakkias tuli käibele euro.
* Türkmenistanis toimunud rahareformi tulemusel võeti käibele uus Türkmenistani manat, mis võrdub 5000 vana manatiga. Rahatähtedelt ja müntidelt eemaldati ka endise diktaatori Saparmyrat Nyýazowi pilt.
* Türgis alustas saateid riiklik kurdikeelne televisioonikanal.
* Lätis jõustusid maksumäärade muudatused. Üksikisiku tulumaks alanes 25 protsendilt 23 protsendile. Käibemaks tõusis 18 protsendilt 21 protsendile ning alandatud käibemaksumäär 5 protsendilt 10 protsendile.
* Falklandi saartel hakkas kehtima uus põhiseadus.
* Norras jõustus seadus, mis lubab samasoolistel abielluda.
* Iirimaal jõustus hõõglampide müügi keeld.
* Soome alkoholiaktsiis tõusis 10 protsendi võrra.
* Kuubas tähistati revolutsiooni 50. aastapäeva.
* India idaosas Guwāhāti linnas toimunud pommiplahvatustes hukkus vähemalt viis ja sai vigastada vähemalt 50 inimest.
* Eestis hakkas kehtima uus hasartmänguseadus, mis muu hulgas keelab loteriides osalemise alla 16-aastastele.

## [[2. jaanuar]]
* Iraagi pealinnast Bagdadist umbes 20 kilomeetrit edela pool Yūsufīyah linnas hukkus enesetapja õhitud pommi plahvatuses kuni 30 sunniitide hõimujuhti ning sai haavata vähemalt 70 inimest.
* Sri Lanka põhjaosas vallutasid valitsusväed esimest korda tamili sisside tugipunktiks oleva Kilinochchi linna.
* Londonis suri Araabia Ühendemiraatide Umm al-Qaywayni emiraadi valitseja šeik Rāshid ibn Aḩmad al-Mu’allā. Uueks valitsejaks sai tema poeg šeik Sa'ūd ibn Rāshid al-Mu’allā.
* Puerto Ricos astus ametisse kuberner Luis Fortuño.
* Operatsioon Sulatina: Iisrael lubas Gaza sektorist lahkuda sadadel välismaalastel. Seda sammu on peetud maapealse rünnaku ettevalmistuseks.
* Etioopia tõi välja oma kaks aastat Somaalias viibinud väed, mis toetasid Somaalia valitsusvägesid võitluses mässuliste vastu.
* Vene-Ukraina gaasitüli: Venemaa gaasifirma Gazprom süüdistas Ukrainat gaasi varastamises. Gazpromi väitel võtab Ukraina läbi oma territooriumi Euroopasse tarnitavast gaasist ööpäevas 21 miljonit kuupmeetrit tasuks transiidi teenindamise eest.
* Valgevene devalveeris rubla 20,5 protsendi võrra.
* Iraagi pealinnas Bagdadis maandus üle 18 aasta esimene reisilennuk Euroopast, kui Rootsi lennufirma Nordic Leisure lennuki pardal saabus 150 reisijat.

## [[3. jaanuar]]
* Ghanas selgusid detsembris 2008 toimunud presidendivalimiste tulemused. Võitis opositsiooni kandidaat, endine asepresident John Atta Mills, kelle ametiaeg algab 7. jaanuaril.
* Operatsioon Sulatina:
** Iisraeli õhurünnakus Gaza tsooni põhjaosas hukkus tabamuse saanud mošees vähemalt 13 ning vigastada sai 60 inimest. 
** Iisrael alustas Gaza tsoonis tanki- ja jalaväerünnakut, mille eesmärk on hävitada Ḩamāsi tugipunktid.
* Vene-Ukraina gaasitüli: 
** Poola, Rumeenia, Bulgaaria ja Ungari teatasid, et Gazpromi gaasitarned neile on vähenenud.
** Euroopa Liidu eesistujamaa Tšehhi asepeaminister Aleksandr Vondra teatas, et Euroopa Liit ei kavatse Venemaa ja Ukraina gaasitülisse sekkuda.
* Ameerika Samoa kuberner Togiola Tulafono kinnitati ametisse teiseks ametiajaks.
* Afganistani kirdeosa tabas 6,2-palline maavärin, mille epitsenter oli Hindukuši mäestikus.
* Ameerika Ühendriikide valitsus andis majandusraskustes Chryslerile kätte nelja miljardi dollari suuruse laenu.

## [[4. jaanuar]]
* Operatsioon Sulatina: Iisraeli maa- ja õhuväed jätkasid rünnakuid Gaza tsoonis. Hukkus vähemalt 39 palestiinlast. Iisraeli väed on Gaza linna ümber piiranud ning ühendusteed blokeerinud.
* Vene-Ukraina gaasitüli: Venemaa gaasifirma Gazprom teatas, et annab Ukraina gaasifirma Naftogazi Stockholmi rahvusvahelisse arbitraažikohtusse, sest Ukraina ei täida oma kohustusi Euroopa riikide ees.
* Iraagi pealinnas Bagdadis sai enesetapurünnakus surma vähemalt 35 peamiselt Iraanist pärit šiiidi palverändurit.
* Ameerika Ühendriikide tulevase presidendi Barack Obama perekond kolis Washingtoni.
* Ameerika Ühendriikide New Mexico osariigi kuberner Bill Richardson loobus Barack Obama pakutud kaubandusministri kohast seoses uurimise algatamisega ühe teda toetanud firma suhtes.
* Venemaa pealinnas Moskvas korraldas ühendus Noor Venemaa piketi Eesti saatkonnahoone ees, et väljendada oma toetust pronkssõdurit kaitsnud Öisele Vahtkonnale.
* Guatemala põhjaosas Alta Verapazi piirkonnas toimunud maalihke tagajärjel hukkus vähemalt 34 inimest.
* Indoneesias toimus 7,6-palline maavärin, mille epitsenter oli Uus-Guinea saarel 135 km kaugusel Manokwari linnast. Hukkus vähemalt neli inimest. Esialgu antud tsunamihoiatus hiljem tühistati.
* Eesti Rahvusooperi Estonia peadirigent Arvo Volmer alustas kuni 11. jaanuarini kestvat tööd Moskva Suures Teatris, kus ta juhatab kokku kaheksat Tšaikovski balleti "Pähklipureja" etendust.

## [[5. jaanuar]]
* Ameerika Ühendriikide tulevane president Barack Obama teatas, et CIA juhiks saab Leon Panetta.
* Indias astus ametisse Jammu ja Kashmiri osariigi peaminister Omar Abdullah.
* Operatsioon Sulatina: Jordani Läänekaldal Rām Allāhis kohtusid Palestiina omavalitsuse president Maḩmūd ‘Abbās ja Prantsusmaa president Nicolas Sarkozy, et arutada olukorda Gaza tsoonis. ‘Abbās teatas, et Palestiina omavalitsus ei kavatse Gaza tsoonis vägivaldselt võimu nõuda. Sarkozy pakkus Euroopa Liitu lahenduse otsimisel vahendajaks.
* Kongo Demokraatliku Vabariigi mässuliste tutside organisatsiooni CNDP ohvitserid teatasid, et on rühmituse liidri kohalt kõrvaldanud Laurent Nkunda. Nkunda ise eitas seda.
* Vene-Ukraina gaasitüli:
** Venemaa peaminister Vladimir Putin andis gaasifirmale Gazprom korralduse vähendada gaasitarneid Venemaa ja Ukraina piirile 65,3 miljoni kuupmeetri võrra, mis tema väitel on võrdne Ukraina poolt varastatud gaasi mahuga. 
** Belgia pealinnas Brüsselis kogunesid Euroopa Liidu liikmesriikide esindajad, et otsida lahendusi Venemaa ja Ukraina gaasitülile.
* Kuuba valitsus avas juurdepääsu Havanna Hemingway muuseumi elektroonilisele arhiivile, mis sisaldab tuhandeid Ernest Hemingwayga seotud dokumente, fotosid, kirju ja käsikirju. 
* Eestis mõistis Harju maakohus õigeks 2007. aasta aprilli pronksiööde korraldamises süüdistatud Dmitri Linteri, Dmitri Klenski, Maksim Reva ja Mark Sirõki.
* Pärnumaa Kultuuripärli auhind anti üle Endla teatri näitlejale Feliks Kargile.

## [[6. jaanuar]]
* Operatsioon Sulatina:
** Ameerika Ühendriikides New Yorgis tuli kokku ÜRO Julgeolekunõukogu, et arutada olukorda Gaza tsoonis.
** Iisraeli tankid tungisid Gaza tsooni suuruselt teise linna Khān Yūnisisse.
** Gaza linnas sai varjendina kasutatavas koolis surma vähemalt 40 ning haavata mitukümmend palestiinlast, kui Iisraeli tankid avasid vastutule hoonest tulistatud granaatidele.
** Venezuela saatis protestiks maalt välja Iisraeli suursaadiku.
* Vene-Ukraina gaasitüli:
** Ukraina gaasifirma Naftogaz teatas, et Venemaa gaasifirma Gazprom on läbi Ukraina tarnitava maagaasi ööpäevase koguse vähendanud 221 miljonilt kuupmeetrilt 92 miljonile kuupmeetrile.
** Venemaa gaasitarnete peatumisest on teatanud Bulgaaria, Türgi, Kreeka, Makedoonia, Bosnia ja Hertsegoviina, Horvaatia ja Ungari. Rumeenia saab vaid veerandi ning Austria ja Itaalia kümnendiku normaalkogusest. Ka kõik teised Venemaa gaasi ostjad Euroopas teatasid tarnete järsust vähenemisest.
* Zimbabwes on Maailma Terviseorganisatsiooni teatel koolerasse surnud juba 1732 inimest ning haigestunuid on üle 34 000. Ohvrite arv kasvab iga päevaga.
* Pakistani president Asif Ali Zardari tegi ametliku visiidi Afganistani, kus kohtus muu hulgas president Ḩāmid Karzayga.
* Taiwanil avaldasid meelt sajad põliselanikud, kes nõuavad neile valitsuse poolt lubatud maaõiguste tagamist.
* Eesti president Toomas Hendrik Ilves avas Tallinnas teatris NO99 innovatsiooniaasta.
* Tallinnas Nõmme turul algasid kolm nädalat kestvad lammutustööd.
* Eesti Rahvusringhäälingu muusikatoimetajad valisid 2008. aasta muusikuks tütarlastekoori Ellerhein dirigendi Tiia-Ester Loitme.

## [[7. jaanuar]]
* Ghanas astus ametisse president John Atta Mills.
* Vene-Ukraina gaasitüli:
** Ukraina gaasifirma Naftogazi esindaja Valentin Zemljanski teatas, et Venemaa on katkestanud maagaasi transiidi läbi Ukraina. Gaasipuuduse all kannatab 18 Euroopa riiki.
** Venemaa ja Ukraina on lubanud gaasitarnete olukorda kontrollima rahvusvahelised vaatlejad.
* Ameerika Ühendriikide president George W. Bush kiitis heaks kolme kokku 505 000 km² suuruse kaitseala loomise Vaikses ookeanis. Kaitse alla kuuluvad nüüdsest muu hulgas Mariaani süvik, Rose'i atoll Ameerika Samoas ja endine keemiarelvade hävitamise koht Johnstoni atoll.
* Ameerika Ühendriikide pealinnas Washingtonis kohtusid ühisel lõunasöögil kõik elusolevad Ameerika Ühendriikide presidendid – endised presidendid Jimmy Carter, George H. W. Bush ja Bill Clinton, praegune president George W. Bush ning tulevane president Barack Obama. 
* Kambodžas tähistati 30 aasta möödumist punakhmeeride kukutamisest.
* Indoneesias toimus 6,1-palline maavärin, mille epitsenter oli 75 km Manokwarist lääne pool.
* Tallinna linnavalitsus kinnitas Lasnamäe linnaossa rajatava õigeusu kiriku esise platsi nimetamise patriarh Aleksius II väljakuks.
* Eesti filmiajakirjanikud valisid 2008. aasta filmiks Mait Laasi dokumentaalfilmi "Aja meistrid".
* Pärnu keskraamatukogu tähistas oma 100. aastapäeva.

## [[8. jaanuar]]
* Operatsioon Sulatina:
** Iisrael jätkas Gaza tsooni pommitamist, hävitades peamiselt relvaveoks kasutatavaid tunneleid Egiptuse piiril.
** Liibanonist tulistati Põhja-Iisraeli rakette. Ḩizb Allāh eitas oma osalust rünnakus.
** ÜRO Julgeolekunõukogu jätkas kõnelusi vaherahu tingimuste üle.
* Vene-Ukraina gaasitüli:
** Venemaa presidendi Dmitri Medvedevi sõnul on Venemaa valmis taastama gaasitarned läbi Ukraina territooriumi Euroopasse kohe pärast seda, kui sõltumatud vaatlejad Ukrainasse jõuavad.
** Euroopa Liidu, Venemaa ja Ukraina vahel jätkusid läbirääkimised gaasitarnete taastamise üle. 
* Puntlandi parlament valis uueks presidendiks Cabdiraxmaan Maxamuud Faroole, kes astus kohe ka ametisse. 
* Saksamaa valitsus otsustas, et riik omandab 25 protsenti Saksamaa suuruselt teisest pangast Commerzbankist, makstes selle eest 10 miljardit eurot.
* Costa Ricas toimus 6,1-palline maavärin, mille epitsenter oli Poás Volcano rahvuspargis umbes 35 km pealinnast San Josést loode pool. Vähemalt 19 inimest sai surma ja mitusada vigastada; kümned inimesed on kadunud.
* Hispaanias Madridi haiglas lasti haiglavoodis maha kautsjoni vastu vanglast vabastatud Colombia narkoparun Leonidas Vargas. 
* Eesti president Toomas Hendrik Ilves ja Soome president Tarja Halonen kohtusid õhtusöögil Helsingis Soome presidendilossis ning arutasid välispoliitika ja Euroopa Liidu teemadel. Kohtumisest teatati avalikkusele alles ligi ööpäev hiljem.
* Eesti Kumu kunstimuuseumi direktorina asus tööle Anu Liivak.

## [[9. jaanuar]]
* Operatsioon Sulatina:
** ÜRO Julgeolekunõukogu võttis vastu resolutsiooni, mis nõuab viivitamatut püsiva relvarahu kehtestamist Iisraeli ja Ḩamāsi vahel, Iisraeli vägede lahkumist Gaza tsoonist ning Egiptusest relvade salajase sisseveo lõpetamist. Ameerika Ühendriigid resolutsiooni hääletusel ei osalenud; ülejäänud 14 nõukogu liikmesriiki hääletasid poolt.
** Iisraeli peaminister Ehud Olmert lükkas ÜRO Julgeolekunõukogu resolutsiooni tagasi. Ka Ḩamāsi liidrid ei nõustunud vaherahu kehtestamisega.
** Iisraeli õhuväed jätkasid rünnakuid, pidades vaid lubatud igapäevase kolmetunnise pausi humanitaarabi kohale toimetamiseks. 
* Euroopa energiakriisi arutanud Euroopa Liidu energiatöörühm tegi ettepaneku, et Suurbritannia, Holland, Norra, Poola ja Rumeenia suurendaksid oma maagaasi tootmismahtu.
* Ameerika Ühendriikide pealinnas Washingtonis kohtusid Ameerika Ühendriikide riigisekretär Condoleezza Rice ja Gruusia välisminister Grigol Vašadze, et sõlmida kahe riigi vahel strateegilise partnerluse leping.
* Pakistanis Karachi linna slummipiirkonnas lahtisest tulest süttinud tulekahjus hukkus vähemalt 40 inimest, sealhulgas 22 last; mitukümmend sai vigastada.
* Keenia president ja valitsus otsustasid välja kuulutada näljahäda. Kahe vegetatsiooniperioodi viljasaak on põua tõttu ikaldunud ning nälg ähvardab kümmet miljonit inimest. Põua all kannatavad tugevalt ka Somaalia ja Etioopia.
* Venemaal Lõuna-Siberis Altai vabariigis juhtunud firmale Gazpomavia kuulunud kopteri MI-8 õnnetuses hukkus seitse inimest, nende hulgas president Dmitri Medvedevi esindaja riigiduumas Aleksandr Kosopkin. 
* Suurbritannia ajaleht Financial Times teatas, et Ameerika Ühendriikide investor Philippe Heilberg on ostnud Sudaanis Al-Waḩdahi provintsis 400 000 hektari suuruse põllumajandusliku maa tüki. Tegemist on suurima maatehinguga Aafrikas pärast koloniaalajastu lõppu.
* Eesti valitsus vabastas sotsiaalminister Maret Maripuu ettepanekul seoses puuetega inimeste toetuste väljamaksmisega tekkinud probleemidega ametist sotsiaalministeeriumi kantsleri Riho Tapferi.
* Ida-Virumaal algas kahepäevane 11. Utria mälestusdessant, milles osales 19 võistkonda.
* Tapal tähistati Tapa vabastamise lahingu 90. aastapäeva lavastatud näidislahinguga.
* Pühtitsa Jumalaema Uinumise Stavropigiaalses Naiskloostris toimus Moskva Patriarhaadi Eesti Õigeusu Kiriku erakorraline täiskogu, kus valiti delegaadid 27.–29. jaanuarini Moskvas toimuvale Vene Õigeusu Kiriku täiskogule. Eesti kiriku esindajateks valiti ülempreester Nikolai Golovastikov, munkpreester Konstantin (Novgorodtsev) ja sinodi ilmikliige Sergei Männik.

## [[10. jaanuar]]
* Vene-Ukraina gaasitüli:
**Slovakkia valitsus otsustas, et paneb energiakriisi leevendamiseks uuesti tööle Jaslovské Bohunice tuumajaama, mis Euroopa Liidu nõudmisel 2008. aasta lõpus suleti. Austria väljendas ebaturvaliseks peetud reaktori käivitamise üle ägedat pahameelt.
** Venemaa pealinnas Moskvas toimunud kohtumisel Euroopa Liidu eesistujamaa Tšehhi peaministri Mirek Topolánekiga süüdistas Venemaa peaminister Vladimir Putin Ukrainat gaasikriisi süvendamises. Kohtumisel sõlmiti Euroopa Liidu ja Venemaa vahel lepe, mis sätestab Venemaalt läbi Ukraina tarnitava gaasi vaatluse.
** Ukrainat külastanud Tšehhi peaminister Mirek Topolánek sõlmis Euroopa Liidu nimel gaasitarnete vaatlemise leppe ka Ukraina peaministri Julija Tõmošenkoga.
* Aafrika Liidu esindaja teatel koguneb 26. jaanuaril Somaalia ajutine parlament, et valida detsembris tagasi astunud presidendi Cabdulaahi Yuusuf Axmedi asemele uus president.
* Ameerika Ühendriikide tulevane president Barack Obama avalikustas oma majanduse edendamise plaani, mille abil loodab säilitada või luua kuni neli miljonit töökohta eelkõige investeeringutega alternatiivenergia ja riikliku infrastruktuuri sektorisse.
* Ameerika Ühendriikides vannutati Põhja-Carolina osariigi kubernerina ametisse Beverly Perdue.
* Zimbabwe keskpank teatas, et võtab kasutusele 50 ja 20 miljardi dollari suuruse nimiväärtusega rahatähed. Inflatsioon Zimbabwes on 231 miljonit protsenti. 
* Ameerika Ühendriikides Los Angeleses toimus Arvo Pärdi 2008. aastal lõpetatud Sümfoonia nr 4 maailmaesiettekanne.
* Eestis Ida-Virumaal toimunud 11. Utria mälestusdessandi võitis Kaitseliidu Tartu maleva II võistkond.
* Eesti Kultuurkapital jagas välja aastapreemiad. Arhitektuuripreemia said Ilmar Valdur, Andres Ojari, Markus Kaasik, Kalle Komissarov ja Mihkel Tüür; audiovisuaalse kunsti preemia Asko Kase; helikunsti preemia Peep Lassmann, kirjanduspreemia Mari Tarand, kehakultuuri ja spordi preemia Raul Rebane, kujutava ja rakenduskunsti preemia Maarja Kask, Neeme Külm, Ralf Lõoke ja Ingrid Ruudi, näitekunsti preemia projekt "Tagasi Vargamäele" ning rahvakultuuri preemia Eesti Pärimusmuusika Keskus.
* Eestis Tartu Jumalaema Uinumise kirikus pühitseti Eesti Apostlik-Õigeusu Kiriku Tartu piiskopiks arhimandriit Eelija (Ojaperv).

## [[11. jaanuar]]
* Vene-Ukraina gaasitüli:
** Venemaa president Dmitri Medvedev ütles, et gaasitransiidi jälgimise lepe on kehtetu, sest Ukraina lisas lepingusse deklaratsiooni selle kohta, et ta ei ole gaasi varastanud ega ole ka Venemaale võlgu.
** Euroopa Komisjoni president José Manuel Barroso ja Ukraina peaminister Julija Tõmošenko jõudsid kokkuleppele, et Ukraina lisatud deklaratsioon eemaldatakse gaasileppest.
* Operatsioon Sulatina:
** Iisraeli peaminister Ehud Olmert teatas, et Iisrael on lähenemas oma eesmärkidele Gaza tsoonis ning lubas jätkata rünnakuid seni, kuni eesmärk on saavutatud.
* Ameerika Ühendriikides Californias Beverly Hillsis jagati välja 66. Kuldgloobuse auhinnad.
* Euroopa Inimõiguste Kohus kohustas Venemaad maksma kokku ligi 680 000 eurot kompensatsiooni 2002. aastal tapetud või kaduma jäänud tšetšeenide sugulastele.
* Indoneesias hukkus tormisel merel Sulawesi saarelt Pareparest Kalimantanile Samarindasse teel olnud parvlaeva ümbermineku tagajärjel tõenäoliselt vähemalt 246 inimest.
* Saksamaa pealinnas Berliinis Friedrichsfelde kalmistul mälestasid tuhanded inimesed saksa kommunistliku partei asutajaid Rosa Luxemburgi ja Karl Liebknechti.
* Somaalias Gurieli linnas toimunud kahe vaenutseva islamirühmituse arveteklaarimises hukkus vähemalt 25 inimest.
* Eestis Tartus Uus-Jaani kalmistul mälestati Vanemuise Seltsi segakoori eestvedamisel Karl August Hermanni tema 100. surma-aastapäeva puhul.

## [[12. jaanuar]]
* Vene-Ukraina gaasitüli:
** Ukraina eemaldas gaasitransiidi jälgimise kokkuleppest oma varem lisatud märkused ning allkirjastas lepingu.
** Brüsselisse erakorralisele istungile kogunenud Euroopa Liidu energiaministrid arutavad Euroopa energiakriisi.
** Gazpromi asejuht Aleksandr Medvedev teatas, et gaasi tarnimist alustatakse 13. jaanuari hommikul Eesti aja järgi kell 10.00, kuid ainult eeldusel, et vaatlejad on kohal.
** Gazprom teatas, et Ukrainale pakutav gaasihind 450 dollarit tuhande kuupmeetri eest kehtiks vaid esimeses kvartalis.
* Ameerika Ühendriikides vannutati ametisse Missouri osariigi uus kuberner Jay Nixon.
* Austraalia ajalehe Sydney Morning Herald teatel tapeti Paapua Uus-Guineas 2008. aastal nõiduses süüdistatuna vähemalt 50 inimest.
* Iraaki üllatusvisiidile saabunud Ameerika Ühendriikide tulevane asepresident Joe Biden kohtus Bagdadis president Jalāl aţ-Ţalabānīga.
* Iraagi pealinnas Bagdadis hukkus Iraagi turvavägede vastu suunatud pommiplahvatuses vähemalt viis tsiviilisikut.
* Kuveidis vannutati ametisse peaminister Nāşir Muḩammad al-Aḩmad aş-Şabāḩi uus valitsuskabinet. Kõik tähtsamad ministrid säilitasid oma ametikohad.
* Lõuna-Aafrika Vabariigi valitseva partei ANC liidrit ja tulevaste presidendivalimiste soosikut Jacob Zumat süüdistatakse korruptsioonis ja rahapesus. 
* Soomes tunnustati 2008. aasta parimaid sportlasi. Aasta sportlaseks sai laskmise olümpiavõitja Satu Mäkelä-Nummela.
* Šveitsis Zürichis toimunud tseremoonial kuulutas Rahvusvaheline Jalgpalliliit 2008. aasta maailma parimaks jalgpalluriks Manchester Unitedis ja Portugali koondises mängiva portugallase Cristiano Ronaldo ja parimaks naisjalgpalluriks Los Angeles Solis mängiva brasiillase Marta.
* Tšehhis esitles oma seisukohti uus parempoolne euroskeptiline partei. President Václav Klausi lähedane liitlane Petr Mach asutas Vabade Kodanike Partei (SSO), mis hakkab võitlema Lissaboni lepingu ja Tšehhi eurotsooniga liitumise vastu.
* Vaikse ookeani lõunaosas Fidži saartel kuulutati juba mitu päeva kestnud erakordselt tugeva tormi ja üleujutuste tõttu välja eriolukord. Suurima saare Viti Levu läänerannikul on vesi tõusnud kohati 3 meetrit, tulvad on ära viinud teid ja sildu ning majad on vee all. Vähemalt 6 inimest on hukkunud ning tuhanded kodudest evakueerunud.
* Eesti president Toomas Hendrik Ilves ja Evelin Ilves sõitsid Aserbaidžaani presidendi İlham Əliyevi kutsel ametlikule visiidile Bakuusse.
* Eesti välisminister Urmas Paet kohtus New Yorgis ÜRO peasekretäri Ban Ki-mooniga. Räägiti muu hulgas olukorrast Gaza tsoonis ja Gruusias ning piraatlusevastasest võitlusest.
* Eesti Keskerakond alustas ulatuslikku Reformierakonna ning Isamaa ja Res Publica Liidu vastu suunatud kampaaniat, süüdistades neid majanduskriisi põhjustamises.
* Keskerakonna juhatus otsustas nõuda peaminister Andrus Ansipilt sotsiaalminister Maret Maripuu vabastamist, heites ministrile ette valetamist ja saamatust.
* Tartus pidas oma avaseminari Tartu Ülikooli bioloogilise mitmekesisuse tippkeskus.
* Pärnus algasid jaanuari lõpuni kestvad Pärnu Nüüdismuusika Päevad.
* Pärnu Issandamuutmise kirikus pühitseti Eesti Apostlik-Õigeusu Kiriku Pärnu ja Saare piiskopiks arhimandriit Aleksander (Hopjorski).

## [[13. jaanuar]]

* Euroopa Parlament kiitis heaks eelnõu, millega keelatakse mitmed ohtlikud herbitsiidid.
* Vene-Ukraina gaasitüli:
** Gazprom teatas, et taastas kell 10 Moskva aja järgi gaasitarne Ukrainasse. Sužda jaama kaudu pumbatakse Ukraina torudesse 76 miljonit kuupmeetrit gaasi ööpäevas.
** Lääne-Euroopa riigid teatasid, et Venemaa gaasi jõuab kohale väga vähe või üldse mitte.
** Gazprom süüdistas gaasivoo tõkestamises Ukrainat ja Ameerika Ühendriike, kes hiljuti Ukrainaga strateegilise partnerluse leppe sõlmisid. Ukraina tunnistas, et tõkestab gaasi pääsu, kuid väitis, et Gazprom muutis gaasi liikumisteekonda nii, et transiidi avamine sunniks Ukrainal oma tarbijad ilma gaasita jätma.
* Venemaal Inguššias Nazrani linnas gaasilekke tõttu toimunud büroohoone plahvatuses hukkus vähemalt 8 inimest.
* Läti pealinnas Riias kogunes tuhandeid inimesi opositsiooni korraldatud parlamendi laialisaatmist nõudvale meeleavaldusele. Rahumeelne miiting väljus kontrolli alt, kui mitu tuhat inimest asus seimihoonet ründama ja aknaid lõhkuma.
* Slovakkia valitsus otsustas Euroopa Liidu survel Jaslovské Bohunice tuumajaama taaskäivitamise edasi lükata.
* Jamaical teatas oma tagasiastumisest kindralkuberner Kenneth Hall. Tagasiastumine jõustus 26. veebruaril.

## [[14. jaanuar]]
* Guineas detsembris 2008 võimu haaranud sõjaväehunta nimetas ametisse tsiviilisikust peaministri Kabiné Komara valitsuse.
* Läti president Valdis Zatlers lubas algatada seimi laialisaatmiseks referendumi, kui seim ei suuda 31. märtsiks vastu võtta põhiseadusemuudatust, mis annaks valijaile õiguse parlament laiali saata.
* Operatsioon Sulatina:
** Väidetav Usāmah ibn Lādini lindistus kutsus muslimeid üles alustama Iisraeli vastu püha sõda.
** Egiptuse vahendusel Kairos toimuvatel läbirääkimistel vaherahu üle Gaza tsoonis alustati kõnelusi Ḩamāsi esindajaga. Poolte suuremad erimeelsused puudutavad vägede lahkumise ajakava ja Egiptuse rolli piiri kontrollimisel.
** Boliivia ja Venezuela katkestasid diplomaatilised suhted Iisraeliga.
* Sri Lanka armee esindajad teatasid, et on vallutanud tamili mässulistelt kogu Jaffna poolsaare.
* Vene-Ukraina gaasitüli:
**Euroopa Komisjoni president José Manuel Barroso soovitas Euroopa Parlamendis esinedes otsida alternatiivseid energiatarnijaid ning vajadusel Venemaa ja Ukraina gaasifirmad kohtusse kaevata.
** Bulgaaria peaminister Sergej Stanišev ja Slovakkia peaminister Robert Fico kohtusid Moskvas Venemaa peaministri Vladimir Putiniga, et arutada Gazpromi gaasitarneid.
* Tartus tähistati 90 aasta möödumist linna vabastamisest ning mälestati 19 vangistatut, kelle bolševikud olid jõudnud samal päeval mõrvata.
* Eestis teatas AS Kalevi tütarettevõte Kalev Meedia, et lõpetab järgmisest nädalast alates ajakirjade väljaandmise. Tegevuse lõpetavad ajakirjad Just!, Sporditäht, Basket, Ärielu, Moto, Praktiline Arvutikasutaja, Avenüü, Bravo ja Muumi.
* Tallinnas valis Vene Teater Aivar Mäe asemele oma sihtasutuse nõukogu esimeheks endise Eesti Kunstimuuseumi juhi Marika Valgu.
* Eesti Filharmoonia Kammerkoor ja Orlando Consort Paul Hillieri juhatusel on oma CD-plaadiga «Scattered Rhymes» esitatud Grammy auhinna nominendiks.

## [[15. jaanuar]]
* US Airwaysi lend 1549: Ameerika Ühendriikides New Yorgis tegi Hudsoni jõkke hädamaandumise US Airwaysi reisilennuk Airbus A320, mille pardal olnud kõik 155 inimest pääsesid eluga; 100 inimest sai vigastada, kellest 78 vajas haiglaravi.
* Belaus astus ametisse president Johnson Toribiong.
* Ameerika Ühendriikide ametist lahkuv president George W. Bush pidas ameeriklastele hüvastijätukõne, milles muu hulgas õigustas oma valitsemisajal tehtud otsuseid.
* Ameerika Ühendriikide Senati väliskomisjon kiitis heaks Hillary Clintoni kandidatuuri välisministri kohale.
* Operatsioon Sulatina:
** Iisraeli esindaja Amos Gilad alustas Kairos vaherahukõnelusi Egiptuse esindajaga, kes edastas talle Ḩamāsi tingimused. Ḩamās nõuab Iisraeli vägede lahkumist 5–7 päeva jooksul, piiripunktide viivitamatut avamist ja üheaastast vaherahu. Läbirääkimised jätkuvad.
** New Yorgis algas ÜRO Peaassamblee erakorraline istung, mille toimumise vastu Iisrael on protesteerinud, pidades ebavajalikuks käsitleda teemasid, mida ÜRO Julgeolekunõukogu on juba arutanud.
** Iisraeli õhurünnakus hukkus Ḩamāsi siseminister Sa'īd Şiyām. Ḩamās on vandunud kättemaksu.
** Gazas põles maha tulevahetuse tagajärjel süttinud ÜRO humanitaarabi agentuuri hoone. 
* Somaalias pärast valitsust toetavate Etioopia vägede lahkumist tühjaks jäänud sõjaväebaasidest enamiku võtsid oma valdusse vaenutsevad islamistlikud rühmitused.
* Vene-Ukraina gaasitüli:
** Gazpromi gaasitarned Euroopasse ei ole taastunud.
** Saksamaa liidukantsler Angela Merkel hoiatas Venemaad usaldusväärse energiavarustaja maine kaotamise eest. 
* Pakistanis vahistati 124 inimest, keda kahtlustatakse osalemises novembris 2008 Mumbais korraldatud terrorirünnakutes.
* Prantsusmaa pealinnas Pariisis UNESCO peakorteris avati pidulikult rahvusvaheline astronoomia-aasta.
* NASA teadlaste teatel on leitud tõendid, et Marsi atmosfääris kohati rohkelt sisalduvat metaani peab planeedil pidevalt juurde tekkima.
* Vaikses ookeanis Kuriilide lähedal toimus 7,3-palline maavärin, mille epitsenter oli 35 km sügavusel 428 km kaugusel Severo-Kurilskist.
* Rootsi Eestlaste Liit esitas Rootsi integratsiooniministrile taotluse kuulutada eesti keel Rootsis ametlikuks vähemuskeeleks ja sealsed eestlased ametlikuks vähemusrahvuseks Rootsis.

## [[16. jaanuar]]
* Vene-Ukraina gaasitüli:
** Saksamaa pealinnas Berliinis kohtunud Saksamaa liidukantsler Angela Merkel ja Venemaa peaminister Vladimir Putin arutasid Vene-Ukraina gaasitüli lahendamist. Mõlemad väljendasid oma usku sellesse, et kriis on lahenemas.
** Venemaa peaminister Vladimir Putin pakkus Berliinis toimunud kohtumisel Euroopa gaasikompaniide juhtidele konsortsiumi gaasitarnete taastamiseks. 
* Operatsioon Sulatina:
** Ameerika Ühendriikide pealinna Washingtoni külastav Iisraeli välisminister Tzipi Livni kohtus Ameerika Ühendriikide riigisekretäri Condoleezza Rice'iga. Kohtumisel arutati vaherahu sõlmimist Gaza tsoonis ning allkirjastati lepe, mis aitab tõkestada relvade salakaubavedu Egiptusest Gaza tsooni.
** Iisraeli esindaja jätkas vaherahukõnelusi Kairos. 
* Venemaa teatas otsusest rajada mereväebaasid Liibüasse, Süüriasse ja Jeemenisse.
* Leedu pealinnas Vilniuses toimus umbes 7000 osalejaga meeleavaldus protestiks valitsuse säästupoliitika vastu.
* Eesti kultuurileht Sirp lahkus ajalehtede liidust; peatoimetaja Kaarel Tarand põhjendas väljaastumist liidu põhikirja ja ajakirjanduseetika koodeksit puudutavate erimeelsustega. 

## [[17. jaanuar]]
* Vene-Ukraina gaasitüli:
** Venemaa pealinnas Moskvas peetud kolmepoolsed läbirääkimised Venemaa, Ukraina ja Euroopa Liidu vahel lõppesid tulemusteta. Venemaa süüdistas Euroopa Liitu Ukraina soosimises. President Dmitri Medvedev nõudis, et enne tarnete taastamist tagataks kontroll selle üle, et Ukraina gaasi ei kõrvalda.
* Suurbritannias Cambridge'is alustati Cambridge'i Ülikooli 800. aastapäeva tähistamist. Novembrini kestev juubeliaasta avati valgusetendusega ning kirikukellade mänguga nii Suurbritannias kui ka muu hulgas Melbourne'is, New Yorgis, New Delhis ja Hongkongis.

## [[18. jaanuar]]
* Operatsioon Sulatina:
** Iisrael kuulutas välja ühepoolse relvarahu.,
** Ḩamās vastas omapoolse relvarahuga, seades tingimuseks, et Iisraeli väed lahkuvad nädala jooksul.
** Iisrael alustas vägede väljaviimist.
* Vene-Ukraina gaasitüli:
** Venemaa peaminister Vladimir Putin ja Ukraina peaminister Julija Tõmošenko saavutasid kokkuleppe Ukrainale müüdava gaasi hinna ja transiiditasu suhtes.
** Tšehhi otsustas Venemaa tarnete katkemise all enim kannatanud Slovakkiale hädaabina tarnida oma varudest gaasikoguse, mis katab umbes 15 protsenti Slovakkia tarbimisest.
* El Salvadoris toimusid parlamendivalimised.
* Saksamaa Hesseni liidumaa ennetähtaegsed parlamendivalimised võitis Kristlik Demokraatlik Liit (CDU).
* Zimbabwe president Robert Mugabe teatas, et tema partei ZANU-PF ei kavatse valitsuse moodustamisel opositsioonile rohkem järeleandmisi teha.
* Kesk-Aafrika Vabariigi president François Bozizé vabastas ametist peaminister Faustin Archange Touadéra valitsuse.
* Brasiilias São Paulos hukkus kiriku kokkuvarisemise tagajärjel vähemalt 8 inimest ning mitukümmend sai vigastada.
* Kaitseliit teatas, et 2009. aasta võidupüha paraad Võnnu lahingu 90. aastapäeva tähistamiseks toimub Lätis Cēsises.
* Eesti Sotsiaaldemokraatliku Erakonna juhatus otsustas toetada erakonna esimehe Ivari Padari kandideerimist erakonna esinumbrina Euroopa Parlamendi valimistel.

## [[19. jaanuar]]
* Venemaa gaasifirma Gazprom juht Aleksei Miller ja Ukraina energiafirma Naftogaz juht Oleg Dubõna allkirjastasid Moskvas 10-aastase maagaasi tarneid ja transiiti puudutava lepingu. Venemaa lubas 2009. aastal müüa Ukrainale gaasi 20 protsenti odavamalt kui mujale Euroopasse. Ukraina omalt poolt lubas mitte tõsta transiidi hinda.
* Venemaa pealinna Moskva kesklinnas tapeti tšetšeenide vastu toime pandud kuritegusid uurinud jurist Stanislav Markelov ja ajakirjanik Anastassija Baburova.
* Kesk-Aafrika Vabariigi president François Bozizé kinnitas uuesti ametisse päev varem vabastatud peaministri Faustin Archange Touadéra.
* Zimbabwes lõppes ebaõnnestunult president Robert Mugabe ja opositsiooniliider Morgan Tsvangirai järjekordne katse võimu jagada. Arutelu on kestnud märtsis 2008 peetud parlamendivalimistest alates; septembris jõuti kokkuleppele, et peaministriks saab Tsvangirai, kuid ülejäänud kohti pole suudetud jagada.
* Palestiina omavalitsuse president Maḩmūd ‘Abbās kutsus Fataḩi ja Ḩamāsi üles Egiptuse vahendusel läbirääkimisi pidama ning palestiinlasi rahvusliku ühtsuse valitsust looma.
* Eesti Riigikohtu gümnaasiumi vastuvõttu puudutava vaidluse lahendist selgus, et gümnaasiumidel ei ole õigust korraldada sisseastumiskatseid.

## [[20. jaanuar]]

* Ameerika Ühendriikide pealinnas Washingtonis vannutati ametisse Ameerika Ühendriikide 44. president Barack Obama ja 47. asepresident Joe Biden.
* Ameerika Ühendriikide Kongressi Senat kinnitas ametisse energiaministri Steven Chu, haridusministri Arne Duncani, sisejulgeoleku ministri Janet Napolitano, veteranide asjade ministri Eric Shinseki, siseministri Ken Salazari ja põllumajandusministri Tom Vilsacki.
* Vene-Ukraina gaasitüli:
** Venemaa gaasifirma Gazprom alustas kell 9.24 Eesti aja järgi maagaasi tarnimist Ukrainasse.
** Austria, Slovakkia, Bulgaaria ja Rumeenia teatasid gaasivarustuse taastumisest. Naftogazi sõnul peaks enamik tarbijatest täies mahus gaasikoguse kätte saama pooleteise päeva jooksul.
* Venemaa välisminister Sergei Lavrov hoiatas Gruusiale relvi müüvaid riike suhete halvenemise eest Venemaaga. 
* Islandi pealinnas Reykjavíkis ajas politsei laiali üle tuhande osalejaga valitsuse tagasiastumist nõudva meeleavalduse.
* Itaalia autotootja Fiat sõlmis eelkokkuleppe 35 protsendi Chrysleri aktsiate omandamiseks, lubades Chryslerile vastutasuks juurdepääsu Fiati ökonoomsemate autode tootmise tehnoloogiale, turustuskanalitele ja juhtimisteenustele.
* Euroopa Komisjoni Majandus- ja Rahandusküsimuste Nõukogu kinnitas otsuse laenata kolme aasta jooksul Lätile 3,1 miljardit eurot.
* Soome pealinnas Helsingis algasid iluuisutamise Euroopa meistrivõistlused.

## [[21. jaanuar]]
* Ameerika Ühendriikides vannutati ametisse riigisekretär Hillary Clinton. Samuti vannutati ametisse eelmisel päeval Senati poolt ametisse kinnitatud teised ministrid.
* Iisrael tõi Gaza tsoonist välja oma viimased väeosad.
* Türkmenistani uueks kaitseministriks nimetati Jailim Berdijev.
* Tallinnas toimus Eesti keelenõukogu korraldatud eesti keele arendamise strateegiale pühendatud keelefoorum.

## [[22. jaanuar]]
* Ameerika Ühendriikide president Barack Obama allkirjastas korralduse sulgeda aasta jooksul Guantánamo vangilaager ning peatada terrorismis kahtlustatavate karm ülekuulamine.
* Sri Lanka ametnike teatel on viimase nädala jooksul riigis hukkunud vähemalt 100 tsiviilisikut. Valitsusväed on tamili mässulised taganema sundinud; viimaste valdusse on jäänud ainult Mullaittivu linn.
* Indias Manipuri osariigis laskis riigipiire valvavate Assami Küttide sõdur tüli käigus maha kuus kaassõdurit. 
* Rwanda väed vahistasid Kongo Demokraatliku Vabariigi vägede eest Rwandasse põgenenud Kongo DV mässuliste tutside liidri Laurent Nkunda.
* Ameerika Ühendriikides Californias avalikustati 81. Oscari auhindade nominendid. 
* Hiinas mõisteti surma kaks meest, kes põhjustasid piimapulbrile melamiini lisamisega vähemalt kuue imiku surma ja umbes 300 000 mürgistusjuhtu.
* Eesti Valitsus kinnitas Eesti sõjalise kaitse arengukava aastateks 2009–2018.
* Keskerakonna fraktsiooni esitatud umbusaldusavaldus sotsiaalminister Maret Maripuu vastu ei leidnud riigikogus toetust.
* Eesti sotsiaalminister Maret Maripuu teatas, et astub 23. veebruaril tagasi.
* Eesti kaitseminister Jaak Aaviksoo teatas, et Iraagi julgeolekumissioonile enam ühtki Eesti Kaitseväe üksust ei saadeta.
* Šotimaal Babcocki laevatehases anti Eesti kaitseministeeriumile üle kolmas Sandown-klassi miinijahtija Ugandi M315.

## [[23. jaanuar]]

* Ameerika Ühendriikides vannutati ametisse transpordiminister Ray LaHood.
* Euroopa Liit tegi Martti Ahtisaarile ettepaneku osaleda lepitajana Horvaatia Euroopa Liidu liikmeks saamist takistavas Sloveeniaga peetavas piirivaidluses.
* Islandi peaminister Geir Haarde teatas, et tõenäoliselt toimuvad erakorralised parlamendivalimised 9. mail. Ühtlasi teatas ta, et loobub ise tervise tõttu kandideerimisest. 
* Keenia rahandusministriks nimetati senine transpordiminister, riigi esimese presidendi Jomo Kenyatta poeg Uhuru Kenyatta.
* Leedus esitas pankrotiavalduse kaubamärgi flyLAL all opereeriv rahvuslik lennufirma Lithuanian Airlines. Juba 16. jaanuaril oli Leedu lennundusamet peatanud majandusraskustesse sattunud ettevõtte lennuloa.
* Mauritaania sõjaväehunta määras presidendivalimiste läbiviimise kuupäevaks 6. juuni.
* Paavst Benedictus XVI avas isikliku kanali YouTube'is. 
* Venemaa president Dmitri Medvedev teatas, et Venemaa on nõus Ameerika Ühendriikidega Afganistanis koostööd tegema.
* Venemaa pealinnas Moskvas toimus filmiauhindade Kuldne Kotkas kätteandmistseremoonia. Parima mängufilmi preemia pälvis režissöör Mihhail Kalatozišvili oma teose "Metsik põld" eest. Parima režissööri auhind läks Karen Šahnazarovile, parima meesnäitleja auhind Konstantin Habenskile ja parima naisnäitleja auhind Ksenija Rappoportile.
* Eesti president Toomas Hendrik Ilves alustas visiiti Poolas. Varssavis toimunud kohtumisel Poola presidendi Lech Kaczyńskiga räägiti muu hulgas majanduse olukorrast ja energiajulgeolekust.
* Eestit külastanud Venemaa asevälisminister Vladimir Titov avaldas arvamust, et kahe riigi vahelised suhted võiksid olla paremad.
* Eestis Tartu Ülikooli Raamatukogus toimunud Puksoo päeval kuulutati Friedrich Puksoo auhinna laureaadiks teoloog Meelis Friedenthal.
* Erakonna Eestimaa Rohelised volikogu kinnitas erakonna peasekretäriks Ain Kabali.
* Eesti Ettevõtluse Arendamise Sihtasutus avalikustas Eesti uue tunnuslause. Alates 2001. aastast kasutusel olnud tunnuslause "Paremaks muutumise maa" asendati lausega "Heade üllatuste maa".
* Märjamaal taasavati rahvamaja.

## [[24. jaanuar]]

* Gruusia otsustas taastada maagaasi transiidi Lõuna-Osseetiasse, mis oli lõpetatud augustis 2008 seoses sõjaga Lõuna-Osseetias. 25. jaanuariks plaanitud tarnete taastamine õigeaegselt ei õnnestunud, sest Gruusia gaasijaamas toimus avarii.
* Vatikan teatas, et paavst Benedictus XVI on tühistanud 21. jaanuaril oma eelkäija Johannes Paulus II ekskommunikatsiooni nelja Püha Pius X Preestrite Vennaskonna piiskopi suhtes, kes pühitseti piiskopiks 1988. aastal ilma paavsti nõusolekuta.
* Ameerika Ühendriikides Alaska lõunaosas toimus 6,1-palline maavärin, mille epitsenter oli umbes 100 km sügavuses umbes 260 km Anchorage’ist edela pool.
* Ameerika Ühendriikide California osariigis suleti majandusraskustesse sattunud pank 1st Centennial, mille kontorid ja kohustused võttis üle pank First California. Tegemist oli kolmanda pangaga Ameerika Ühendriikides, mille tegevus on alates aasta algusest lõpetatud.
* Kongo Demokraatliku Vabariigi idaosas jätkunud Rwanda ja Kongo DV vägede ühisoperatsioonis hutu mässuliste vastu sai surma vähemalt 9 inimest.
* Somaalia pealinnas Muqdishos sai islamiäärmuslaste Aafrika Liidu rahujõudude vastu tehtud enesetapurünnakus surma vähemalt 15 inimest.
* Eesti president Toomas Hendrik Ilves avas Varssavis Poola-Eesti äriseminari ning võttis vastu maineka Poola Äriklubi Assotsiatsiooni 2008. aasta peaauhinna.
* Tallinnas Kadriorus tähistati 26. jaanuaril algavat kollase maapühvli aastat hiina karnevaliga.

## [[25. jaanuar]]

* Boliivias toimunud rahvahääletusel kiideti 56,8-protsendilise toetusega heaks uue põhiseaduse kavand, mis lubab president Evo Moralesel kandideerida riigipea ametikohale ka teiseks ametiajaks.
* Etioopia viimased väeüksused alustasid lahkumist Somaaliast, loovutades kohalikele vägedele kontrolli Somaalia parlamendi ajutise residentsi Baydhabo üle.
* Gruusia taastas väikese hilinemisega maagaasi transiidi Lõuna-Osseetiale. Vastavast otsusest olid Gruusia võimud avalikkust teavitanud päev varem.
* Sri Lanka armee vallutas viimase relvarühmituse Tamili Eelami Vabastustiigrid kontrolli all olnud linna Mullaittivu.
* Venemaal Moskvas algas Vene Õigeusu Kiriku piiskoppide kogu, mis valis kolm kandidaati Moskva ja kogu Venemaa patriarhi ametikohale. Kandidaatideks esitati patriarhi kohusetäitja ja kiriku välissuhete osakonna juhataja, Smolenski ka Kaliningradi metropoliit Kirill, kiriku asjadevalitseja, Kaluga ja Borovski metropoliit Kliment (Kapalin), ning kogu Valgevene eksarh, Minski ja Slutski metropoliit Filaret (Vahromejev).

## [[26. jaanuar]]

* Abhaasia pealinnas Suhhumis tapeti kohvikus Abhaasia siseministri asetäitja Zakan Džugelija.
* Ameerika Ühendriikides vannutati ametisse rahandusminister Timothy Geithner. Ühtlasi astus ametisse Ühendriikide uus suursaadik ÜRO juures Susan Rice.
* Indias tähistati piduliku paraadiga vabariigi 60. aastapäeva.
* Islandil teatas tagasiastumisest peaminister Geir Haarde valitsus.
* Slovakkia välisministriks sai Miroslav Lajčák.
* Kõrgõzstani president Kurmanbek Bakijev nimetas riigi uueks asepeaministriks Ömürbek Babanovi ja välisministriks endise suursaadiku Hiinas Kadõrbek Sarbajevi.
* Montenegro parlament otsustas häältega 41:23 lõpetada oma istungjärgu ja laiali minna, avades tee ennetähtaegsete parlamendivalimiste korraldamiseks.
* Somaalia islamiliikumise aş-Şabaab relvaüksused vallutasid mõni tund pärast Etioopia vägede lahkumist Baydhabo linna, kus asub Somaalia parlamendi ajutine residents.
* Venemaa president Dmitri Medvedev määras ametisse oma eriesindaja riigipiiri määratlemiseks ja märkimiseks SRÜ riikidega. Ametikohale nimetati seni erimissioone täitnud saadik Aleksandr Golovin, kelle peamiseks ülesandeks saab olema Abhaasia ja Lõuna-Osseetia piiride fikseerimine.
* Euroopa Nõukogu Parlamentaarne Assamblee (ENPA) kinnitas üheks ENPA asepresidendiks Eesti delegatsiooni juhi Andres Herkeli.
* Eestisse saabus kahepäevasele visiidile Leedu peaminister Andrius Kubilius, kes kohtub peaminister Andrus Ansipi, president Toomas Hendrik Ilvese, riigikogu esimehe Ene Ergma ja majandusminister Juhan Partsiga, et rääkida peamiselt majanduslikust koostööst.
* Eestis visiidil viibiv Venemaa kultuuriminister Aleksandr Avdejev ja Eesti kultuuriminister Laine Jänes allkirjastasid kultuurialase koostöö programmi aastateks 2009–2011.
* Tallinnas Gloria restoranis toimunud õhtusöögil kohtusid Eesti peaminister Andrus Ansip, Leedu peaminister Andrius Kubilius ja Läti peaminister Ivars Godmanis. Algselt pidi õhtusöök aset leidma Pärnus Ammende villas, kuid viidi halva ilma tõttu Tallinna üle.
* Riigikogu majanduskomisjon kiitis heaks Laulasmaa küla elanike algatuse kinkida helilooja Arvo Pärdile Liivametsa kinnistu.
* Tallinna Reaalkoolis tähistati aktuse ning pildi avamisega kunstnik Günther Reindorffi 120. sünniaastapäeva.

## [[27. jaanuar]]

* Ameerika Ühendriikide Kongressi Senati rahanduskomitee kiitis heaks 522 miljardi USA dollari suuruse abipaketi majanduse ergutamiseks ja uute töökohtade loomiseks.
* Bulgaarias kaaperdas 33-aastane Miroslav Blajev bussijuhti noa ja väidetava pommiga ähvardades Sofia-Varna liinibussi, kus viibis kaaperdamise hetkel 39 inimest. Kolm tundi hiljem andis mees ennast politseile üle. Reisijad vahejuhtumis kannatada ei saanud.
* Gaza tsoonis toimusid esimesed relvastatud kokkupõrked pärast vaherahu algust. Iisraeli sõduri hukkumisele pommiplahvatuse tagajärjel vastasid Iisraeli väed õhu- ja tankirünnakutega.
* Islandi president Ólafur Ragnar Grímsson tegi valitsuse moodustamise ülesandeks Sotsiaaldemokraatlikule Alliansile ja Vasakrohelisele Liikumisele.
* Islandi ametist lahkuv valitsus leevendas mitmekordselt heeringavaala ja kääbusvaala püügipiiranguid, lubades edaspidi küttida kumbagi 150 isendit aastas.
* Jaapani parlament kiitis heaks 4,79 triljoni Jaapani jeeni suuruse lisaeelarve, mis on ette nähtud erinevate majandust stimuleerivate meetmete rahastamiseks.
* Madagaskari pealinnas Antananarivos jätkusid mitmendat päeva linna opositsioonilise linnapea Andry Rajoelina pooldajate meeleavaldused president Marc Ravalomanana vastu, mis said alguse opositsioonimeelse telekanali sulgemisest. Kesklinna rüüstatud kaubanduskeskusest leiti 25 teadmata põhjusel hukkunu söestunud surnukehad. 
* Montenegro president Filip Vujanović kuulutas välja ennetähtaegsed parlamendivalimised, mis toimuvad 29. märtsil.
* Venemaal Moskvas algas kohaliku aja järgi kell 12.00 Vene Õigeusu Kiriku täiskogu, mis valis kolme kandidaadi seast uueks Moskva ja kogu Venemaa patriarhiks Smolenski ja Kaliningradi metropoliidi Kirilli. Eelnevalt loobus kandideerimisest üks kolmest kandidaadist, Minski ja Slutski metropoliit Filaret.

## [[28. jaanuar]]
* Kuuba liider Raúl Castro alustas nädalast visiiti Venemaa pealinnas Moskvas. Tema kohtumisel president Dmitri Medvedeviga on plaanis arutada riikidevahelist koostööd. 
* Venemaa kindralstaabi esindaja teatel peatas Venemaa plaani paigutada Kaliningradi oblastisse lühimaaraketid Iskander.
* Euroopa Komisjon eraldas Eesti ja Soome vahelise merekaabli Estlink-2 väljaehitamiseks 100 miljonit eurot.
* Euroopa Komisjon otsustas Nabucco gaasijuhtme rajamist toetada 250 miljoni euroga.
* Šveitsis Davosis algas maailma majandusfoorum, kuhu kogunenud riigijuhid ja finantsliidrid püüavad leida väljapääsu majanduskriisist.
* Eesti Väike- ja Keskmiste Ettevõtjate Assotsiatsioon EVEA kuulutas 2008. aasta ettevõtluse sõbraks majandus- ja kommunikatsiooniministri Juhan Partsi.

## [[29. jaanuar]]
* Põhja-Korea valitsus teatas, et külmutab kõik koostöölepingud Lõuna-Koreaga ning tühistab riikidevahelise merepiirilepingu, süüdistades lõunanaabrit vaenulikkuses.
* Afganistani valimiskomisjon teatas, et riigi ebastabiilse siseturvalisuse tõttu lükatakse maikuusse planeeritud presidendivalimised edasi 20. augustile.
* Afganistani valitsus alustas ettevalmistavaid rahuläbirääkimisi Ţālebāni liidritega.
* Ameerika Ühendriikide Esindajatekoda kiitis heaks president Barack Obama esitatud 825 miljardi dollari suuruse majanduse elavdamispaketi.
* Ameerika Ühendriikide Illinoisi osariigi senat vabastas ametist kuberner Rod Blagojevichi, keda süüdistatakse muu hulgas Barack Obama vabanenud senaatorikoha müümiskatses.
* Venemaa ülemkohtu sõjakolleegium lükkas tagasi Katõni massimõrva ohvrite sugulaste apellatsiooni, mis nõudis, et alustataks uuesti uurimist, mis 2004. aastal lõpetati, sest Katõnis toimunut ei peetud sõja- ega inimsusvastaseks kuriteoks.
* Prantsusmaal toimusid massilised streigid ja meeleavaldused, millega nõuti valitsuse tõhusamat sekkumist majanduskriisi leevendamisse.
* Läti seim langetas oma liikmete palka 15% ning kaotas preemiad ja mitmed kuluhüvitised.
* Zimbabwes kuulutati ametlikult lubatuks kasutada oma väärtuse kaotanud Zimbabwe dollari kõrval ka muu hulgas Lõuna-Aafrika Vabariigi randi, USA dollarit, eurot ja Suurbritannia naelsterlingit.
* Eesti presidendile Toomas Hendrik Ilvesele esitasid oma volikirja Serbia Vabariigi suursaadik Vera Mavrić, kes resideerib Helsingis; Bosnia ja Hertsegoviina suursaadik Darko Zelenika, kes resideerib Stockholmis, Bangladeshi Rahvavabariigi suursaadik Mohamed Mijarul Quayes, kes resideerib Moskvas ning Kanada suursaadik Scott Heatherington, kes resideerib Riias.
* Eesti valitsus otsustas koostada kahe nädala jooksul 8 miljardi kroonise negatiivse lisaeelarve.

## [[30. jaanuar]]
* Ameerika Ühendriikide Vabariikliku Partei esimeheks valiti mustanahaline endine Marylandi osariigi asekuberner Michael Steele.
* Zimbabwes jõuti pärast kuid kestnud võimujagamist kokkuleppele rahvusliku ühtsuse valitsuse moodustamises. 11. veebruaril astub peaministrina ametisse opositsiooniliider Morgan Tsvangirai, kelle juhitav partei MDC moodustab koalitsioonivalitsuse president Robert Mugabe partei Zanu-PF-iga. 
* Gruusia peaminister Grigol Mgaloblišvili astus terviseprobleemide tõttu tagasi. President Mihheil Saakašvili nimetas uue peaministri kandidaadiks senise rahandusministri Nika Gilauri.
* Belgia pealinna Brüsselit külastanud Hiina peaminister Wen Jiabao ja Euroopa Komisjoni president José Manuel Barroso leppisid kokku, et Hiina ja Euroopa Liidu vaheline tippkohtumine toimub kevade jooksul Tšehhis. Esialgu detsembrisse 2008 planeeritud kohtumise tühistas Hiina dalai-laama Euroopa visiidi tõttu.
* Šveitsis Davosis maailma majandusfoorumil teatas Rootsi peaminister Fredrik Reinfeldt, et Rootsi ei kavatse lähemal ajal eurotsooniga liituda ning kroon jääb kasutusele ka pärast 2013. aastat. 
* Rootsi kaitseväe juhataja Håkan Syréni teatel otsustati Rootsis kaotada üldine sõjaväekohustus.
* Soome valitsus kiitis heaks 400 miljoni euro suuruse abipaketi Soome majanduse turgutamiseks eelkõige töökohtade loomise kaudu.
* Läti lennufirma airBaltic juhtkond ostis 14 miljoni lati eest SAS Groupi 47,2-protsendilise osaluse ettevõttes.
* Eesti tekstiilitööstusettevõte Marat teatas 60 töötajaga Paldiski õmblusvabriku sulgemisest 10. aprillil.
* Tallinnas algas 7. veebruarini kestev 20. Tallinna Barokkmuusika Festival.

## [[31. jaanuar]]
* Somaalia parlament valis oma Djiboutis peetud istungil riigi presidendiks Shariif Shiikh Axmedi, kes astus kohe ka ametisse.
* Madagaskari opositsioonijuht ja pealinna Antananarivo linnapea Andry Rajoelina kuulutas ennast Madagaskari riigipeaks. President Marc Ravalomanana teatas, et tema on jätkuvalt võimul. Armee ei ole kummagi poolele asunud.
* Iraagis toimusid kubernerkondade valimised. Iraagi esimesed valimised viimase nelja aasta jooksul sujusid rahulikult.
* Kongo Demokraatliku Vabariigi president Joseph Kabila teatas, et hutu mässuliste mahasurumiseks riiki saadetud Rwanda ja Uganda väed lahkuvad veebruari lõpuks.
* Venemaal toimusid valitsusvastased meeleavaldused muu hulgas Moskvas, Vladivostokis, Novosibirskis, Pihkvas ja Sotšis. Moskvas vahistas politsei mitukümmend meeleavaldajat, nende hulgas kirjanik Eduard Limonovi. Samal ajal peeti meeleavaldusi ka valitsuse toetuseks.
* Tai pealinnas Bangkokis avaldas umbes 30 000 endise peaministri Thaksin Shinawatra toetajat meelt Abhisit Vejjajiva valitsuse vastu ning nõudis uute valimiste korraldamist.
* Keenias Molo linnas hukkus kütuseplahvatuse tagajärjel vähemalt 91 inimest, kes veoautost maha valgunud kütust püüdsid anumatesse koguda.
* Venemaal Komis Podjelski asulas hukkus vanadekodus süttinud tulekahjus vähemalt 23 inimest.
* Ameerika Ühendriikide tennisist Serena Williams võitis naiste üksikmängus Austraalia lahtised meistrivõistlused tennises.
* Eestis Valgamaal korraldas Kuperjanovi pataljon Paju lahingu 90. aastapäevale pühendatud näidislahingu.
* Valga kultuurimajas esilinastus harrastusajaloolase Olev Tederi dokumentaalfilm "Leitnant Julius Kuperjanovi rääkimata elu".